เหลือเชื่อ! ตระกูล “เจียรวนนท์”- “สิริวัฒนภักดี” หลุดโผเศรษฐีหุ้นไทย
เปิดหีบสมบัติเศรษฐีหุ้นไทย "หมอเสริฐ" ครองแชมป์ 4 ปีซ้อน! ด้านแชมป์ตระกูลเศรษฐีหุ้น "ปราสาททองโอสถ" ยังรักษาแชมป์ ด้าน ตระกูล “เจียรวนนท์”- “สิริวัฒนภักดี” หลุดโผเศรษฐีหุ้นไทย
7 ธ.ค. 2559

เปิดหีบสมบัติเศรษฐีหุ้นไทย “หมอเสริฐ” ครองแชมป์ 4 ปีซ้อน! ด้านแชมป์ตระกูลเศรษฐีหุ้น “ปราสาททองโอสถ” ยังรักษาแชมป์ ด้าน ตระกูล “เจียรวนนท์”- “สิริวัฒนภักดี” หลุดโผ
ผู้สื่อข่าวรายงานว่า วารสารการเงินธนาคาร ร่วมกับคณะพาณิชยศาสตร์และการบัญชี จุฬาลงกรณ์มหาวิทยาลัย เผยผลการจัดอันดับเศรษฐีหุ้นไทยในวารสารการเงินธนาคาร ฉบับเดือนธันวาคม 2559 ปรากฏว่า น.พ.ปราเสริฐ ปราสาททองโอสถ หรือ หมอเสริฐ กรรมการผู้อำนวยการใหญ่ บริษัท กรุงเทพดุสิตเวชการ จำกัด (มหาชน) หรือ BDMS เจ้าของกลุ่มโรงพยาบาลกรุงเทพ ครองแชมป์เศรษฐีหุ้นไทยปี 2559  โดยเป็นแชมป์ติดต่อกันเป็นปีที่ 4 แล้ว  โดยในปี 2559 นี้ หมอเสริฐถือครองหุ้นมูลค่าสูงสุดเป็นอันดับ 1 รวม 67,244.71 ล้านบาท รวยขึ้น 4,879.52 ล้านบาท หรือ 7.82%
โดยหุ้นที่หมอเสริฐถือครองมี 3 บริษัท ได้แก่ บริษัท กรุงเทพดุสิตเวชการ  จำกัด (มหาชน) หรือ BDMS หรือโรงพยาบาลกรุงเทพ โดยเป็นผู้ถือหุ้นใหญ่อันดับ 1 ในสัดส่วน 18.26% รวมมูลค่า 61,680.46 ล้านบาท บริษัท การบินกรุงเทพ จำกัด (มหาชน) หรือ BA เจ้าของสายการบินบางกอกแอร์เวย์ส 10.61% มูลค่า 5,502.60 ล้านบาท และ บริษัท โรงพยาบาลนนทเวช จำกัด (มหาชน) หรือ NTV 0.79% มูลค่า 61.64 ล้านบาท
ทั้งนี้ หุ้นที่หมอเสริฐถือครองล้วนแล้วแต่ปรับตัวสูงขึ้นจากปี 2558 โดย ณ 30 กันยายน 2559 ซึ่งเป็นวันที่ใช้คำนวณมูลค่าความมั่งคั่งของเศรษฐีหุ้นในปีนี้ หุ้น BA ปรับเพิ่มขึ้น 25.38%  BDMS เพิ่มขึ้น 17.84% และ NTV เพิ่มขึ้น 45.19% ทำให้ความมั่งคั่งของหมอเสริฐเพิ่มขึ้นอีกในปีนี้
เศรษฐีหุ้นอันดับ 2 ได้แก่  นายคีรี กาญจนพาสน์ ประธานกรรมการ บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS  โดยหุ้นที่คีรีถือครองรวมมูลค่าทั้งสิ้น 29,348.60 ล้านบาท ลดลง 2,860.52 ล้านบาท หรือ 8.88% ประกอบด้วย หุ้น BTS ในสัดส่วน 27.50% มูลค่า 28,382.07 ล้านบาท กองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (BTSGF) 0.94% มูลค่า 682.73 ล้านบาท บมจ.วี จี ไอ โกลบอล มีเดีย ( VGI) 0.54% มูลค่า 206.40 ล้านบาท และ บมจ.แกรนด์ คาเนล แลนด์ (GLAND) 0.51% มูลค่า 77.40 ล้านบาท
เศรษฐีหุ้นอันดับ 3 ได้แก่ นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการ บริษัทพฤกษา เรียลเอสเตท จำกัด (มหาชน) หรือ PS โดยมีมูลค่าหุ้นที่ถือครองรวม 29,281.40 ล้านบาท ลดลง 5,998.69 ล้านบาท หรือ 17%  ประกอบด้วย หุ้น PS ในสัดส่วน 54.38% มูลค่า 29,136 ล้านบาท และ บริษัท แอล.พี.เอ็น   ดีเวลลอปเมนท์ จำกัด (มหาชน) หรือ LPN 0.86% มูลค่า 145.40 ล้านบาท
เศรษฐีหุ้นอันดับ 4 ได้แก่  นายนิติ โอสถานุเคราะห์ นักลงทุนรายใหญ่ทายาทอาณาจักรโอสถสภา  สำหรับพอร์ตหุ้นของนิติประกอบด้วยหุ้นทั้งหมด 14 บริษัท มูลค่ารวม 27,147.25 ล้านบาท รวยขึ้น 7,275.60 ล้านบาท หรือ 36.61%  เนื่องจากราคาหุ้นส่วนใหญ่ในพอร์ตได้ปรับตัวสูงขึ้นจากปีก่อนแทบทั้งสิ้น
เศรษฐีหุ้นอันดับ 5 ได้แก่  นายอนันต์ อัศวโภคิน ประธานกรรมการและกรรมการผู้จัดการ บมจ.แลนด์ แอนด์ เฮ้าส์  ถือครองหุ้นมูลค่ารวม 25,600.45 ล้านบาท เพิ่มขึ้น 2,573.80 ล้านบาท หรือ 11.18% ประกอบด้วย บมจ.แลนด์ แอนด์ เฮ้าส์ (LH) 24.27% มูลค่า 25,589.55 ล้านบาท และ บมจ.แมนดาริน โฮเต็ล (MANRIN) 1.36% มูลค่า 10.90 ล้านบาท
เศรษฐีหุ้นอันดับ 6 ได้แก่  นายสมโภชน์ อาหุนัย เจ้าของ บมจ.พลังงานบริสุทธิ์ (EA) กิจการธุรกิจพลังงาน จำหน่ายน้ำมันไบโอดีเซล และจำหน่ายกระแสไฟฟ้าพลังงานแสงอาทิตย์ มีมูลค่าหุ้นที่ถือครองรวม 22,407.91 ล้านบาท ลดลง 10,087.83 ล้านบาท หรือ 31.04%  ประกอบด้วย  EA ในสัดส่วน 23.30% มูลค่า 22,380.87 ล้านบาท  และ บมจ.อีเทอเนิล เอนเนอยี (EE)  0.94% มูลค่า 27.04 ล้านบาท
เศรษฐีหุ้นอันดับ 7 ได้แก่ นายพิชญ์ โพธารามิก ทายาทคนเดียวของอดีตรัฐมนตรีว่าการกระทรวงพาณิชย์ อดิศัย โพธารามิก ผู้ก่อตั้ง บมจ.จัสมิน อินเตอร์เนชั่นแนล ถือหุ้นมูลค่ารวม 19,886.95 ล้านบาท เพิ่มขึ้น 1,395.17 ล้านบาท หรือ 7.54% ประกอบด้วย บมจ.โมโน เทคโนโลยี (MONO) ในสัดส่วน 71.35% มูลค่า 6,609.81 ล้านบาท และ บมจ.จัสมิน อินเตอร์เนชั่นแนล (JAS) 25.84% มูลค่า 13,277.14 ล้านบาท
เศรษฐีหุ้นอันดับ 8 ได้แก่  นางยุพิน ธีระโกเมน เจ้าของอาณาจักรธุรกิจแบรนด์สุกี้ MK ถือหุ้น บมจ.เอ็มเค เรสโตรองต์ กรุ๊ป (M) เป็นอันดับ 1 ในสัดส่วน 39.90% รวมมูลค่า 18,886.40 ล้านบาท ลดลง 2,083.70 ล้านบาท หรือ 9.94%
เศรษฐีหุ้นอันดับ 9 ได้แก่  นางสาวปรมาภรณ์ ปราสาททองโอสถ ทายาทของหมอเสริฐที่รับผิดชอบดูแลกิจการโรงพยาบาลของตระกูล ถือครองหุ้นรวมมูลค่าทั้งสิ้น 15,609.44 ล้านบาท รวยขึ้น 1,763.30 ล้านบาท หรือ 12.73%  ประกอบด้วย บมจ.กรุงเทพดุสิตเวชการ (BDMS) ในสัดส่วน 3.37% มูลค่า 11,365.99 ล้านบาท และ บมจ.การบินกรุงเทพ (BA) 8.18% มูลค่า 4,243.45 ล้านบาท
เศรษฐีหุ้นอันดับ 10 ได้แก่  นายชูชาติ เพ็ชรอำไพ ประธานกรรมการ บมจ.เมืองไทยลิสซิ่ง (MTLS) ถือหุ้น MTLS ในสัดส่วน 37.38% มูลค่า 14,661.25 ล้านบาท รวยขึ้น 2,377.50 ล้านบาท หรือ 19.35%
สำหรับแชมป์ตระกูลเศรษฐีหุ้นไทยปี 2559 ได้แก่ ตระกูลปราสาททองโอสถ โดยยังคงรักษาแชมป์ตระกูลเศรษฐีหุ้นไทยไว้ได้อีกเป็นปีที่ 2 ติดต่อกัน ซึ่งนอกจากจะเป็นแชมป์ตระกูลเศรษฐีหุ้นไทยปี 2559 แล้ว ตระกูลปราสาททองโอสถยังสร้างสถิติใหม่ โดยเป็นตระกูลแรกที่มีความมั่งคั่งแตะระดับแสนล้านบาท จาก 5 เครือญาติในตระกูลที่ถือครองหุ้นรวมกันเป็นมูลค่าสูงถึง 107,918.10 ล้านบาท เพิ่มขึ้นจากปี 2558 จำนวน 19,831.76 ล้านบาท หรือ 22.51%
ส่วนตระกูลอื่นๆ มูลค่าหุ้นที่ถือครองปรับตัวลดลงจากปีที่ผ่านมา ส่งผลให้ความมั่งคั่งลดลงไป โดย ตระกูลจิราธิวัฒน์ ปีนี้ยังอยู่ในอันดับ 2  ถือครองหุ้นรวมกันทั้งสิ้น 58,142.15 ล้านบาท ลดลง 406.77 ล้านบาท หรือ 0.69% ตระกูลเศรษฐีหุ้นไทยอันดับ 3 ได้แก่ ตระกูลกาญจนพาสน์ ถือครองหุ้น รวมมูลค่า 42,210.54 ล้านบาท ลดลง 2,842.36 ล้านบาท หรือ 6.31%  อันดับ 4 ตระกูลวิจิตรพงศ์พันธ์ ถือครองหุ้นรวมมูลค่าทั้งสิ้น 35,401.40 ล้านบาท ลดลง 7,209.94 ล้านบาท หรือ 16.92% และ ตระกูลเศรษฐีหุ้นอันดับ 5 ได้แก่ ตระกูลทองแตง ถือครองหุ้น รวมมูลค่าทั้งสิ้น 31,612.86 ล้านบาท ลดลง 10,040.74 ล้านบาท หรือ 24.11%
 
อย่างไรก็ตามเป็นที่น่าสนใจว่าตระกูล “เจียรวนนท์” ผู้ดำเนินธุรกิจเครือเจริญโภคภัณฑ์ และตระกูล “สิริวัฒนภักดี” ผู้ดำเนินธุรกิจอุตสาหกรรมเครื่องดื่มแอลกอฮอล์ และธุรกิจอสังหาริมทรัพย์ ซึ่งเป็นนักธุรกิจรายใหญ่ของประเทศไทยไม่ติดอันดับเศรษฐีหุ้นในปีนี้